Rekordtall: Mer enn 8000 hjemløse kjæledyr i fjor
Tallene fra Dyrebeskyttelsen viser at det blir flere og flere hjemløse kjæledyr for hvert år som går. Katter er mest utsatt for å bli droppet av eiere som ikke kan, vil eller gidder å ha dem lenger. – Det vi ser er bare toppen av isfjellet, mener Åshild Roaldset, som sier til NRK at Dyrebeskyttelsens 27 lokalavdelinger i landet med hundrevis av frivillige ikke rekker å hjelpe alle dyrene. – Hittil i år rapporterer alle våre lokalavdelinger at de drukner i dyr. De sliter med å holde hodet over vannet og har ikke kapasitet til å hjelpe alle som trenger det, sier hun. Dyrebeskyttelsen Norge ønsker å kreve obligatorisk ID-merking av dyr, både slik at eier kan spores opp og slik at dyrenes rettssikkerhet kan ivaretas. Dumping av dyr øker i forbindelse med feriene. De blir ofte funnet i søppelcontainere, langs veier og i skogholt. Å hensette et dyr i hjelpeløs tilstand er et brudd på dyrevelferdsloven, men kun et fåtall blir straffeforfulgt for å gjøre dette.
Dyrebeskyttelsen tok seg av 8048 kjæledyr folk dumpet i fjor. Det er ny rekord, opp fra 7415 i 2017, og mer enn dobbelt så mange som for ti år siden.